Menningarár 2000 , setningarhátíð Borgarleikhúsinu , 29. janúar 2000 . Menningarárið 2000 er hafið , það sýna margir ánægjulegir listviðburðir í dag og tónleikarnir hér í kvöld . Sú staðreynd , að Reykjavík er ein af menningarborgum Evrópu staðfestir góðan árangur í menningar - og listalífi þjóðarinnar en menning eflir innri þrótt og styrk á öllum sviðum . Þess vegna skal fullyrt , að árið marki nýtt upphaf og leggi grunn að enn frekari sókn . Tónskáldafélag Íslands ber veg og vanda af þessum tónleikum með Kammersveit Reykjavíkur . Á árinu skipuleggur félagið tæplega þrjátíu tónleika til að kynna íslenska tónlist á 20. öldinni . Er sérstök ástæða til að fagna þessu metnaðarfulla framtaki og óska tónskáldum velgengni . Aldamótaárið 1900 mátu Íslendingar stöðu sína í veröldinni þannig , að margar verklegar nýjungar 19. aldar væru þeim enn utan seilingar . Þeir hagnýttu sér að vísu eldspýtur og stálpenna , notuðu gufuskip , létu taka af sér ljósmyndir , brenndu steinolíu og höfðu fengið talþráð á tveimur stöðum í landinu . Rafmagn þekktist ekki eða vélknúin samgöngutæki á landi . Þá var England talið nálægara Reykjavík en Kirkjubær á Síðu . Aldamótaárið 2000 er staða Íslendinga í veraldlegum efnum á þann veg , að við höfum tileinkað okkur allar nýjungar . Sumir mundu segja , að við hefðum jafnvel reist okkur hurðarás um öxl , því að hin veraldlegu gæði séu ekki takmarkalaus . Hvað sem því líður sýnir alþjóðlegur samanburður , að engin þjóð stendur Íslendingum snúning , við almenna nýtingu og útbreiðslu hinnar nýju tækni , sem kennd er við tölvur , net og veraldarvef . Á 20. öldinni hafa einnig orðið þáttaskil í öllu tilliti , þegar litið er til íslensks menningarlífs . Breytingarnar þar eru ekki síður miklar en í verklegum efnum . Á þessu ári fögnum við því , að 50 ár eru liðin frá því að Þjóðleikhúsið var opnað og einnig að Sinfóníuhljómsveit Íslands hefur starfað í 50 ár . Án þessara stofnana væri Ísland svipur hjá sjón . Þær hafa átt ómetanlegan þátt í að styrkja sjálfsmynd þjóðarinnar og eru ótvíræður mælikvarði um mikinn menningarlegan metnað . Markmið menningarársins 2000 er ekki að njóta lista til hátíðabrigða . Með árinu á að kveikja enn meiri áhuga á menningu og listum til langrar framtíðar . Ljómi ársins á að fylgja okkur eftir að því lýkur . Hann á að berast um landið allt og einnig til annarra landa . Við fögnum einnig 1000 ára afmæli kristni í landinu og minnumst afreka sæfaranna , sem fundu Ameríku . Nú gefst betra tækifæri enn nokkru sinni fyrr til að sýna menningarlegan þrótt þjóðarinnar bæði heima fyrir og austan hafs og vestan . Íslendingar ganga hiklaust inn á frægustu svið veraldar , flytja tónlist , sýna kvikmyndir , dans og myndlist og íslenskum bókmenntum er vel tekið víða um heim . Notum hið einstaka tækifæri , sem menningarárið veitir til að leggja aukna rækt við skapandi starf á öllum sviðum . Minnumst þess jafnframt , að skammt getur verið á milli mikils og sannfærandi árangurs og tómahljóðs skrums , sem sækir afl sitt frekar í skrautlegar umbúðir en einlægni og hógværð hinnar sönnu listar . Verklegar nýjungar vöktu drauma um betra þjóðfélag fyrir hundrað árum . Menning og menntun eru lykilorð árangurs á 21. öldinni . Þeim , sem hafa þessi lykilorð að leiðarljósi , mun vel farnast . Þá er sótt fram , þar sem markinu verður í raun aldrei náð , því að mannsandanum og hinum skapandi , listræna krafti eru engin takmörk sett .